দিন কয়েক আগেই মমতা বন্দ্যোপাধ্যায় ঘোষণা করেছেন সম্পত্তি নষ্টে অর্ডিন্যান্স আনার কথা। প্রসঙ্গক্রমে তিনি এ-ও বলেছিলেন, সরকারি সম্পত্তি নষ্টের ঘটনায় দোষীর কাছ থেকে অর্থও আদায় করা হবে। এমনকী, এই ঘটনার জন্য সর্বোচ্চ ৭ বছরের কারাদণ্ডের সাজার কথাও জানিয়েছিলেন মুখ্যমন্ত্রী।  
এই অর্ডিন্যান্সের হুমকি কেন দেওয়া হচ্ছে? এই নিয়ে এখন প্রশ্ন উঠেছে। বিশেষ করে এই অর্ডিন্যান্সকে সামনে রেখেই মুখ্যমন্ত্রীকে পাল্টা প্রশ্ন ছুঁড়ে দিয়েছেন ভাঙড়ের মহিলা গ্রামবাসীরা। মঙ্গলবার বিধানসভায় বাম মুখ্যসচেতক সুজন চক্রবর্তীর নেতৃত্বে বাম পরিষদীয় দলের প্রতিনিধিরা ভাঙড়ে গেলে তাঁদের সামনেও একই প্রশ্ন ছুড়ে দেন আন্দোলনকারীদের পরিবারের মহিলারা। রীতিমতো হুঙ্কার দিয়েই তাঁরা বলেন— ‘মুখ্যমন্ত্রী সরকারি সম্পত্তি নষ্টে ক্ষতিপূরণ আদায় করার কথা বলছেন। আমরা ক্ষতিপূরণ দিতে তৈরি। কিন্তু, পুলিশবাহিনীর সঙ্গে থাকা যে গুন্ডাবাহিনীর গুলিতে গ্রামের দুই যুবকের মৃত্যু হয়েছে তার ক্ষতিপূরণ কে দেবে? আমরা চাঁদা তুলে ক্ষতিপূরণ দিয়ে দেব। কিন্তু, ওই দুই নিহত যুবকের প্রাণ কি ফেরত দিতে পারবেন মমতা বন্দ্যোপাধ্যায়?’ মুখ্যমন্ত্রী কোন তত্ত্বের উপরে ভিত্তি করে তাঁদের গায়ে মাওবাদীর তকমা এঁটে দিচ্ছেন, তা নিয়েও প্রশ্ন তোলেন আন্দোলনকারী এবং নিহতদের পরিবার। তাঁদের অভিযোগ, ‘পুলিশ এবং আরাবুল ইসলামের বাহিনীর হামলায় অসংখ্য গ্রামবাসী জখম হয়েছেন। অনেককে মেরে পা ভেঙে দেওয়া হয়েছে। অথচ, মুখ্যমন্ত্রী এসব নিয়ে কিছুই বলছেন না। পাওয়ার গ্রিড না হলে সে কথা সরকারি সিলমোহরে ছাপিয়ে প্রকাশ করুন মুখ্যমন্ত্রী মমতা বন্দ্যোপাধ্যায়। কিন্তু, পাওয়ার গ্রিড না হওয়ার কথা শুধু মুখেই বলে চলেছেন।’ 

নিহত মফিজুলের পরিবারের কাছে বাম পরিষদীয় দল
আরও পড়ুন... 
ভাঙড় আন্দোলন সফল করতে ভরসা মমতা বন্দ্যোপাধ্যায়! কেন? 
ভাঙড়-মিছিলে শোয়েব আখতার, তবে বয়স আট! 
মুখ্যমন্ত্রীকে মাওবাদী আখ্যা! ছেলের মৃত্যুর পুলিশি তদন্ত নিয়ে প্রশ্ন মফিজুলের মায়ের
বাম প্রতিনিধি দলে সুজন চক্রবর্তী ছাড়াও ছিলেন কামরহাটির বিধায়ক মানস মুখোপাধ্যায়, দমদম উত্তরের বিধায়ক তন্ময় ভট্টাচার্য, বসিরহাটের বিধায়ক রফিকুল ইসলামরা। এছাড়াও তাঁদের সঙ্গে ছিলেন ‘জমি জীবিকা ও পরিবেশ বাস্তু রক্ষা কমিটি’-র লোকজন। মাছিভাঙা, খামারাইট এবং টোনা গ্রামে আন্দোলনকারীদের পরিবারের সঙ্গে কথা বলে প্রতিনিধি দলটি। ভাঙড় আন্দোলনে গুলিতে নিহত আন্দোলনকারী মফিজুল খানের বাড়িতেও যান সুজন চক্রবর্তীরা। মফিজুলের বাবা-মা এবং স্ত্রীর সঙ্গে কথা বলেন তাঁরা। ২ তারিখে লাউহাটিতে বামেদের সমাবেশে তাঁদের হাজির হতে আহ্বান জানানো হয়েছে। ওই দিন সমাবেশে বামেদের তরফে মফিজুলের বাবা সুকুর আলি খানের হাতে ১ লক্ষ টাকার আর্থিক সাহায্যও তুলে দেওয়া হবে।